Koht, kus kogutakse Arvo Pärdi mõtteid - Kultuur
Koht, kus kogutakse Arvo Pärdi mõtteid
10. september 2015, 23:59
See, et Arvo Pärdi Keskus asub Laulasmaal tumepunastest telliskividest ja üsna ilmetus hoones, on puhas juhus. Õigemini oli see maja lihtsalt tol hetkel, kui Pärdid otsustasid Eestisse kolida ja oma väärtusliku arhiivi just siia tuua, müügis.
Ent Laulasmaa pole juhus. Tähenduslik pole ainult koha nimi, vaid siinsed männimetsad ja liivarand on Pärdile tuttavad juba üle poolesaja aasta – Laulasmaal elas suviti ja elu lõpuaastatel Pärdi õpetaja ja sõber, helilooja Heino Eller.
Erasihtasutusena tegutseva Arvo Pärdi Keskuse asutas Pärdi perekond ning eesmärk on arhiveerida, süstematiseerida Pärdi heliloominguga seotu. Helilooja arhiivist olid huvitatud ka 30 aastat Pärdi koduks olnud Berliini arhiivid, ent Pärdid soovisid materjali tuua Eestisse. Mitte lihtsalt siin ladustamiseks, vaid läbi mõtestamiseks ja avalikuks tegemiseks.